《己亥秋仲送魏和公》
清代·彭士望

世人坐老忧妻子，贱隶高官皆尔尔。门外陆沉曾不知，一室安全辄私喜。

此习难返垂百年，异变方从甲申起。天怒芟夷事屡经，以死惧民民弗止。

吾子易堂最少年，耻为独善称闾里。急病让夷心所欢，竟忘身已是贫士。

闻乱辞家更远游，去千仞峰如脱屣。一揖飘然兄友前，白足麻鞋不回视。

临发诵子《吴越歌》，秋风击动大江水。古之策杖相追人，意气淋漓定如此。

作者简介：（1610—1683）明末清初江西南昌人，字躬庵，一字树庐，号晦农。明天启五年补县学生。崇祯间黄道周被捕，为之营解。弘光时，劝史可法用高杰、左良玉兵清君侧，可法不能用。后与魏禧等隐居宁都翠微峰，为“易堂九子”之一。学宗王阳明，而不废程朱。有《耻躬堂文集》及《诗钞》。